Potrivit ICSID - Centrul Internațional pentru Reglementarea Diferendelor referitoare la Investiții, România nu trebuie să plătească despăgubiri, ci, dimpotrivă, canadienii trebuie să achite țării noastre cheltuieli de judecată în valoare de circa 2 milioane de dolari!
Decizia a fost comunicată vineri și a nu fost anticipată la București.
"...Ordonă reclamanților (companiile Gabriel Resources, n.r) să ramburseze pârâtului (statul român, n.r.) cheltuieli de arbitraj în valoare de 1.437.574,01 USD plus dobânzi (...) de la data prezentei decizii și până la plata completă.
Ordonă reclamanților să ramburseze pârâtului o parte din cheltuielile de judecată în valoare de 1.154.774.,34 EUR, 30.284.053,32 RON și 928.641,70USD plus dobânzi (...) de la data prezentei decizii și până la plata completă.
Respinge toate celelalte susțineri formulate de Părți", se spune în decizia instanței
Înainte de anunțul oficial, responsabilii guvernamentali au avansat perspectiva plății, drept despăgubiri, a unei sume între două miliarde de dolari și 6,7 miliarde de dolari, adică valoarea totală actualizată a despăgubirilor solicitate de companiile Gabriel Resources Ltd. și Gabriel Resources (Jersey).
"România a câștigat acest proces cu Roșia Montană. Nu va mai plăti niciun prejudiciu către canadienii de la Gabriel Resources. Este o decizie neașteptată.
Mai mult, firma care ar fi trebuit să facă exploatarea la Roșia Montană și care pretindea României achitarea unui prejudiciu de aproximativ 7 miliarde de dolari este acum obligată de instanța de arbitraj - ICSID - să achite cheltuielile de judecată.
Asta înseamnă că această companie trebuie să vireze în conturile statului român peste 1,4 milioane de dolari cheltuieli de arbitraj, precum și o parte din costurile procesului, suportate de statul român, la care se vor adăuga și dobânzi calculate potrivit legilor în vigoare.
Este, într-adevăr, o decizie neașteptată pentru Guvernul de la București. Asta pentru că, ne reamintim, cu puțin timp în urmă, Guvernul își pregătea strategia de negociere iar responsabilii guvernamentali se temeau că nu vor avea bani să plătească prejudiciul.
Am văzut, zilele trecute, că premierul Marcel Ciolacu se gândea chiar la un referendum: să îi scoată pe români din casă să decidă dacă se reiau sau nu exploatările miniere la Roșia Montană.
De asemenea, ,ministrul Marcel Boloș se gândea la o variantă de a plăti în rate. Toate aceste variante nu mai au niciun rost în prezent.
Să spunem totuși, că există o perioadă de patru luni în care părțile ar putea să folosească o cale extraordinară de atac.
Dar în momentul de față, decizia Tribunalului Internațional este favorabilă României și spune că țara noastră nu trebuie să plătească nimic, dimpotrivă, trebuie să primească bani. Este o veste absolut fabuloasă, o veste la care nu ne așteptam", a relatat corespondentul Antena 3 CNN, Cătălina Mănoiu.